b"\n_START_ARTICLE_\nFotografia Daguerre\n_START_SECTION_\nHist\xc3\xb2ria\n_START_PARAGRAPH_\nEl primer fot\xc3\xb2graf retratista que es va instal\xc2\xb7lar a Barcelona fou el franc\xc3\xa8s Pierre Sardin, obrint un estudi en un \xc3\xa0tic del carrer de la Portaferrissa. El 1860 hi havia m\xc3\xa9s de trenta estudis fotogr\xc3\xa0fics a Barcelona. M\xc3\xa9s endavant van anar proliferant estudis similars. El Daguerre de Sants destaca perqu\xc3\xa8 \xc3\xa9s un edifici constru\xc3\xaft especialment com a estudi fotogr\xc3\xa0fic. El 1915 van iniciar-se les obres de construcci\xc3\xb3 de l'edifici, a la cantonada del carrer Alcolea amb el Carrer de Sants. En aquella \xc3\xa8poca d'altres pioners de la imatge com Fructu\xc3\xb3s Gelabert, Mart\xc3\xad i Serra o Clemente Garc\xc3\xada s'havien establert al Barri de Sants. L'estudi Daguerre comptava amb un vest\xc3\xadbul, una sala d'espera, magatzem i retocador. A la part posterior del local es trobava la galeria i el laboratori fotogr\xc3\xa0fic._NEWLINE_L'estudi fou obert per Mart\xc3\xad Bonet, un terrassenc instal\xc2\xb7lat a Barcelona el 1910, on havia obert diversos estudis fotogr\xc3\xa0fics. A Sants va obrir dos locals al mateix carrer, al n\xc3\xbamere 97 (desaparegut) i al 78. Els seus principals clients provenien de l'Estaci\xc3\xb3 de Sants, gent que arribava i marxava de la ciutat. En els millors moments del negoci hi van arribar a treballar 15 persones, sent una de les entitats del barri que finan\xc3\xa7aven les activitats de la Uni\xc3\xb3 Esportiva Sants. Durant la postguerra el negoci va patir una primera crisi provocada per la falta de material fotogr\xc3\xa0fic. En aquella \xc3\xa8poca encara es feien servir negatius de vidre. El negoci tamb\xc3\xa9 va resistir la decad\xc3\xa8ncia del sector als anys setanta._NEWLINE_El seu gendre Francesc Tapia va continuar amb en negoci quan Bonet es va jubilar. Es conserva un arxiu que demostra l'evoluci\xc3\xb3 dels treballs duts a terme al daguerre, on predominen els retrats de primeres comunions, casaments, aix\xc3\xad com ciclistes de la Volta Ciclista a Catalunya.\n_START_SECTION_\nRecuperaci\xc3\xb3\n_START_PARAGRAPH_\nEl 2011 l'associaci\xc3\xb3 Fotoconnexi\xc3\xb3 va iniciar el projecte Daguerre de Sants amb l'objectiu de conservar l'edifici i el seu patrimoni fotogr\xc3\xa0fic per a salvaguardar una part de la hist\xc3\xb2ria de la fotografia, aix\xc3\xad com la de Sants i els seus habitants. Fruit d'aquesta tasca es van desenvolupar diverses l\xc3\xadnies de treball, que inclouen una exposici\xc3\xb3 fotogr\xc3\xa0fica itinerant, la participaci\xc3\xb3 ciutadana i la recuperaci\xc3\xb3 de la mem\xc3\xb2ria visual d'un barri. L'exposici\xc3\xb3, amb el t\xc3\xadtol El Daguerre de Sants. Mem\xc3\xb2ria d'un barri, es va exposar entre el 14 i el 26 d'octubre a la Sala Llu\xc3\xafsa Franch de les Cotxeres de Sants, a la Carretera de Sants, 79. Es preveu que l'Arxiu Fotogr\xc3\xa0fic de Barcelona en publiqui un llibre amb la seva hist\xc3\xb2ria._NEWLINE_L'estudi Daguerre de Sants figura en la llista de 389 comer\xc3\xa7os emblem\xc3\xa0tics de la ciutat, als que l'Ajuntament de Barcelona ha aplicat una morat\xc3\xb2ria d'un any per protegir-los de llic\xc3\xa8ncies d'obres mentre es redacta un pla espec\xc3\xadfic de protecci\xc3\xb3."